Groot twis in rooibos-familie
JY LEES NOU Groot twis in rooibos-familie
DEKADES lank het Annetjie Theron die supervrou-ideaal versinnebeeld – 'n tipies Afrikaanse raakvat-ma wat nie net haar koliek-baba met rooibostee reggedokter het nie, maar toe ook haar rooibos-filosofie tot 'n internasionale sakeryk uitgebou het.
Annetjie het Annique geword, en al vier haar pragtige kinders het uiteindelik by haar skoonheidsmaatskappy met dieselfde naam met hul hoofkantoor in Centurion betrokke geraak.
Dit was 'n hedendaagse sake-sprokie met 'n eg Suid-Afrikaanse rooibos-geur – todat die Theron-familie se lewens verlede Junie onherroeplik verander het. Die balju het dagvaardigings beteken op Anna, haar oudste seun Henk, haar dogter Suzette en al die ander trustees van die H.M. Theron- en Manna Forever-trusts waarin Annique se bates opgesluit lê.
Die dagvaardiging was van Lorinda Theron (43). Van Anna, soos haar familie haar noem, se jongste. Haar rooibos-baba.
"Dit was 'n groot skok," bely Henk. "Dit het my lank gevat om agter te kom waaroor dit gaan."
Lorinda beskuldig haar familie en die ander trustees van bedrog.
Maar die onenigheid kerf veel dieper as net dit, want Lorinda sê nou ook haar mense het haar as eertydse bemarkingsbesuurder uit die familie-onderneming geboender.
Die hele fondament waarop die besigheid geskoei is, sê sy, is boonop alles leuens. Want dis nie haar ma wat die genesende eienskappe van rooibostee ontdek het nie, maar die Khoi-San-mense al eeue tevore.
Die familietwis het die sterk sakevrou Anna Theron, deesdae ook al 81 jaar oud, verpletter. Die spanning kry haar onder, sê haar oudste drie. Intussen verlang sy haar dood na haar jongste dogter en die drie kleinkinders, vertel Henk, want sy's baie lief vir hulle, maar het hulle in 2008 laas gesien.
Meer as 40 jaar lank was Lorinda in Suid-Afrika as die rooibostee-baba bekend nadat Anna destyds haar verhaal met die wêreld gedeel het.
Dit het in 1968 begin toe sy radeloos was oor haar huilende koliekbaba van 14 maande. 'n Pediater het gesê sy is allergies vir iets, maar niemand kon vasstel waarvoor nie. Lorinda het aanhoudend op 'n dag warm rooibostee van 'n pot op die stoof in die baba se bottel gegooi om die melk warmer te maak.